Na temelju članka 55. Statuta Osnovne škole Mitnica, Vukovar, na sjednici održanoj 30. ožujka 2023., Školski odbor Osnovne škole Mitnica, a na prijedlog ravnateljice Dubravke Lemac, mag.gl.ped. donosi:

**PRAVILNIK**

**O SLUŽBENIM PUTOVANJIMA**

1. **OPCE ODREDBE**

Članak 1.

Ovim Pravilnikom ureduje se način izdavanja i odobravanja putnih naloga za pojedinačna službena putovanja zaposlenika u zemlji i inozemstvu, razrađuje se način, uvjeti i visina naknade troškova službenog putovanja te postupci i rokovi za obračun i isplatu troškova po obavljenom službenom putovanju za potrebe OŠ Mitnica u Vukovaru (dalje u tekstu: Škola), čime se osigurava jednakost i ažurnost u provođenju procesa službenih putovanja.

Članak2.

Izrazi koji se koriste u ovom Pravilniku za osobe u muškom rodu su neutralni i odnose se na muške i ženske osobe.

1. **SLUŽBENA PUTOVANJA**

Članak 3.

Pod službenim putovanjem podrazumijeva se putovanje na području Republike Hrvatske kao i putovanje u inozemstvo, na koje je zaposlenik upućen po nalogu ovlaštene osobe u svrhu obavljanja određenog službenog zadatka izvan sjedišta Škole.

Pod službenim putovanjem u zemlji i inozemstvu podrazumijeva se boravak zaposlenika iz st. 1. ovog članka u trajanju do 30 dana neprekidno.

Za upućivanje na službeno putovanje i prethodnu ovjeru putnog naloga odgovoran je ravnatelj, a za službeno putovanje ravnatelja, potpisuje sam ravnatelj. Putni nalog i isplatu troškova nakon službenog putovanja odobrava ravnatelj.

Članak 4.

Svakom službenom putovanju prethodi dostava popunjenog Zahtjeva za odobrenje putovanja djelatnika ravnatelju najkasnije tri (3) dana prije datuma polaska na službeno putovanje, te nakon odobravanja istog izdavanje putnog naloga koji mora sadržavati sve podatke prema propisima i priloge iz kojih je vidljiva svrha putovanja, mjesto i vrijeme održavanja, troškovi i nositelj troškova (npr. to su pozivna pisma, oglasi, pozivi na seminar, edukaciju, sastanak i ostalo).

Obrazac Zahtjeva je Prilog 1 ovog Pravilnika.

Putni nalog priprema i popunjava tajništvo i to najkasnije jedan (1) dan prije puta, iznimno u hitnim slučajevima istog dana. Putni nalog odobrava i ovjerava ravnatelj.

Ako se za službeno putovanje odobrava isplata predujma, putni nalog mora biti izdan i odobren najkasnije sedam (7) dana prije datuma polaska na službeno putovanje kako bi se pravovremeno obavili poslovi oko isplate predujma.

Članak 5.

Ukoliko ravnatelj zaposleniku odobri odlazak na službeno putovanje, daje odobren Zahtjev kao nalog Tajništvu Škole za izdavanje putnog naloga. Tajništvo popunjava prednji dio putnog naloga (redni broj u slijedu, datum izdavanja, ime i prezime osobe koja se upućuje na službeno putovanje, naziv radnog mjesta te osobe, mjesto u koje osoba putuje, svrhu putovanja, datum polaska na putovanje i trajanje, podatke o odobrenom prijevoznom sredstvu, ako se putuje osobnim automobilom potrebno je navesti marku i registarsku oznaku automobila, tko snosi troškove službenog putovanja, te iznos odobrenog predujma u slučaju kada je odobren).

Tako popunjen putni nalog upisuje se Knjigu evidencije putnih naloga i daje ravnatelju na potpis i pečat, sukladno odredbama Pravilnika o porezu na dohodak.

Djelatnik je dužan putni nalog obavezno ponijeti sa sobom na službeni put.

Članak 6.

U slučaju obveze plaćanja kotizacije za sudjelovanje na nekom poslovnom događaju u okviru službenog putovanja, zaposlenik je dužan najmanje sedam (7) dana prije roka za uplatu kotizacije poduzeti radnje opisane člankom 4. i 5. te računovodstvu dostaviti potrebne podatke i dokumentaciju.

1. **OBRAČUN PUTNIH NALOGA**

Članak 7.

Po povratku sa službenog putovanja zaposlenik je dužan, u roku od tri (3) dana, popuniti Putni račun - obračun u dijelu traženih podataka: datum podnošenja obračuna, ime i prezirne, datum i vrijeme odlaska na putovanje te povratka, relaciju, početno i završno stanje brojila u slučaju putovanja osobnim automobilom i prijeđene kilometre, obračun i opis ostalih troškova nastalih na službenom putovanju (cestarine, tunelarina, smještaj, parkirališne karte i sl.). Obvezan dio putnog naloga je pisano izvješće o izvršenju zadaće službenog putovanja, odnosno procjenu ostvarenja svrhe i cilja putovanja uz zaključak o opravdanosti putovanja i rezultatima.

Članak 8.

Izdaci za službena putovanja (dnevnice, naknade prijevoznih troškova, naknade korištenja osobnog automobila u službene svrhe, troškovi smještaja i drugo) obračunavaju se na temelju urednog i vjerodostojnog putnog naloga i priloženih isprava kojima se dokazuju izdaci i drugi podaci navedeni na putnom nalogu.

Vjerodostojnost priloženih isprava i istinitost podataka na putnom računu - obračunu, zaposlenik potvrđuje svojim potpisom.

Putni nalog s tako popunjenim obračunom, uz vjerodostojne isprave i pisano izvješće, zaposlenik koji se vratio sa službenog putovanja, dostavlja osobi zaduženoj za obračun i kontrolu putnih naloga koji provjerava priložene isprave i provodi konačni obračun, tj. obavlja formalnu kontrolu sadržaja putnog naloga i provjerava usklađenost navoda u putnom nalogu s priloženom dokumentacijom te svojim potpisom ovjerava da je kontrola izvršena.

Ukoliko putni nalog nije ispunjen u cijelosti i na propisan način, nije priložena vjerodostojna dokumentacija ili nedostaje dokumentacija za određene navode putnog naloga, osoba iz prethodnog stavka obavijestit će zaposlenika koji ga je dostavio i zatražiti otklanjanje uočenih nedostataka.

Nakon obračuna i kontrole putnog naloga isti se dostavlja ravnatelju na odobravanje za isplatu obračunatih troškova koje se izvršava do 20. u mjesecu, a zatim se prosljeđuje računovodstvu na likvidaturu i isplatu troškova, odnosno na obračun razlike po plaćenom predujmu.

Po obavljenom obračunu, računovodstvo Škole upisuje u Knjigu evidencije putnih naloga potrebne podatke s putnog naloga.

Evidencija putnih naloga vodi se elektronski u obliku tablice i mora sadržavati sljedeće podatke: redni broj putnog naloga, datum izdavanja, ime i prezime osobe upućene na službeno putovanje te naziv radnog mjesta, mjesto putovanja, svrhu putovanja, odobreno prijevozno sredstvo, datum polaska i povratka s putovanja, iznos dnevnice, iznos troškova prijevoza i smještaja, iznos troška upotrebe osobnog automobila u službene svrhe, iznos ostalih troškova (parking, cestarina, tunelarina i sl.) te iznos ukupnih troškova.

1. **ISPLATA TROSKOVA PO PUTNOM NALOGU**

Članak 9.

Izdatke nastale tijekom služenog putovanja isplaćuje se zaposleniku na način i pod uvjetima koji su regulirani izvorima radnog prava za škole, uvažavajući pri tome odredbe Zakona i Pravilnika o porezu na dohodak koji uređuju uvjete i iznose do kojih isplaćeni iznosi naknada ne podliježu oporezivanju porezom na dohodak.

Isplata troškova po obračunatom putnom nalogu obavlja se do 30. u mjesecu za taj mjesec, na tekući račun zaposlenika.

U slučaju da zaposlenik Školi duguje iznos utvrđen obračunom sedam (7) dana vratiti odgovarajući iznos na poslovni račun Škole.

1. **IZDATCI ZA SLUŽBENO PUTOVANJE**

Članak 10.

Izdatcima za službeno putovanje smatraju se:

1. dnevnice,

2. izdatci za smještaj,

3. izdatci za prijevoz,

4. ostali izdatci predviđeni važećim propisima.

* 1. **Dnevnice**

Članak 11.

Dnevnica za službeno putovanje u zemlji i inozemstvu jest naknada za uvećane troškove života za vrijeme dok se radnik nalazi na službenom putovanju te služi za pokriće troškova prehrane tijekom službenog putovanja i izdataka za gradski prijevoz i taxi službu u mjestu u koje je radnik upućen na službeno putovanje.

Visina dnevnice za službeno putovanje u zemlji utvrđuje se u iznosu utvrđenom u kolektivnom ugovoru.

Ako zaposlenik ima plaćen smještaj, tj. spavanje i prehranu isplaćuje mu se umanji dio dnevnice sukladno poreznim propisima i kolektivnom ugovoru za zaposlenike u osnovnoškolskim ustanovama.

Ukoliko mu je uz smještaj osiguran jedan obrok (ručak ili večera) pripada mu 70% dnevnice odnosno 40% dnevnice ako su osigurana dva obroka (ručak i večera).

Zaposlenici upućeni na službeno putovanje s učenicima koje traje najmanje 8 sati imaju pravo na iznos pune dnevnice neovisno o osiguranoj prehrani i smještaju, odnosno imaju pravo na isplatu dnevnice prema kolektivnom ugovoru za zaposlenike u osnovnoškolskim ustanovama .

Članak 12.

Pravo na isplatu dnevnice zaposlenik ostvaruje sukladno odredbama kolektivnih ugovora za osnovne škole.

Neoporeziva se dnevnica, sukladno odredbama Pravilnika o porezu na dohodak obračunava za putovanja na odredišta koja su udaljena najmanje 30 kilometara od mjesta rada zaposlenika.

Kod višednevnih putovanja broj dnevnica se utvrđuje prema ukupnom broju sati provedenih na putu.

Dnevnica se isplaćuje u punom ili umanjenom iznosu, ovisno o trajanju službenog putovanja i drugim uvjetima utvrđenim ovim Pravilnikom.

Puna dnevnica obračunava se za svaka 24 sata provedena na službenom putovanju, kao i za jednodnevno službeno putovanje koje traje manje od 24, a više od l2 sati. Puna dnevnica obračunava se i za ostatak (završetak) višednevnog putovanja duži od 12 sati.

Pola dnevnice pripada zaposleniku za službeno putovanje koje traje više od 8, a manje od l2 sati.

Za vrijeme do 8 sati provedeno na putovanju zaposlenik nema pravo na dnevnicu.

Članak 13.

Dnevnice za službena putovanja u inozemstvo utvrđuju se u iznosu i pod uvjetima utvrđenim propisima o izdatcima za službena putovanja za korisnike državnog proračuna.

Dnevnica utvrđena za stranu državu u koju se službeno putuje obračunava se od sata prelaska granice Republike Hrvatske, a dnevnica utvrđena za stranu državu iz koje se dolazi do sata prelaska granice Republike Hrvatske.

Za svako zadržavanje odnosno proputovanje kroz stranu državu koje traje dulje od 12 sati, obračunava se propisana dnevnica za tu stranu državu.

Ako se putuje zrakoplovom, dnevnica se obračunava od sata polaska zrakoplova s posljednje zračne luke u Republici Hrvatskoj do sata povratka zrakoplova u prvu zračnu luku u Republici Hrvatskoj.

Ako se putuje brodom, dnevnica počinje teći od napuštanja posljednjeg pristaništa u Republici Hrvatskoj do povratka broda u prvo pristanište u Republici Hrvatskoj.

Ako se službeno putuje u više zemalja, u odlasku se obračunava dnevnica utvrđena za stranu državu u kojoj počinje službeno putovanje, a u povratku dnevnica utvrđena za stranu državu u kojoj je putovanje završeno.

Ukupni broj dnevnica u inozemstvu i u zemlji ne može prijeći broj dnevnica koji se dobiva za ukupno vrijeme provedeno na službenom putovanju (u zemlji i inozemstvu), računajući od trenutka polaska iz mjesta rada ili iz mjesta prebivališta/uobičajenog boravišta do trenutka povratka u to mjesto.

**2.1. Izdatci za smještaj**

Članak 14.

Pod troškovima smještaja podrazumijevaju se izdatci za noćenje s doručkom.

Priznaju se u punom iznosu na temelju vjerodostojnog dokumenta tj. izvornog hotelskog računa, računa iznajmljivača soba i sl.

Ako smještaj ne plaća Škola, već druga fizička ili pravna osoba, onda je zaposlenik dužan ishoditi potvrdu ili kakav drugi dokaz o takvom smještaju.

**3.1. Izdatci za prijevoz**

Članak 15.

Zaposlenik ima pravo na nadoknadu troškova prijevoza na službenom putovanju koji su nastali od sjedišta ustanove, odnosno mjesta stanovanja, do mjesta na koje je upućen radi obavljanja poslova, također ima pravo na gradski prijevoz pri prvom dolasku i odlasku na upućeno mjesto gdje treba obaviti posao.

Izdatci za prijevoz na službenom putovanju obračunavaju se u visini cijene prijevoza onim prijevoznim sredstvom koje je određeno nalogom za službeno putovanje.

Zaposlenik ima pravo na nadoknadu troškova javnog prijevoza (autobus, vlak i sl.) iz zračne luke, brodskog pristaništa i sl. do/iz mjesta u koje je upućen na službeno putovanje.

Visinu nastalih izdataka zaposlenik dokazuje vjerodostojnom dokumentacijom koju prilaže uz putni nalog (npr. karta za vlak, autobus, zrakoplov ili brod).

Zaposlenik kojemu ravnatelj odobri uporabu osobnog automobila u službene svrhe ima pravo na naknadu za korištenje osobnog automobila u visini 0,40 eura po prijeđenom kilometru, te izdataka za cestarine, tunelarine, mostarine , garažiranje automobila i sl., koji se dodaju troškovima prijevoza osobnim automobilom. U obračun naknade za korištenje osobnog automobila za službeno putovanje ne može se uzeti u obzir kilometraža napravljena u mjestu u kojem je zaposlenik upućen na službeni put osim ako u tom mjestu mora ići, sukladno putnom nalogu, na više lokacija.

Članak 16.

Alternativno odredbama iz Čl. 15., ravnatelj za službeno putovanje zaposlenika može odobriti korištenje vlastitog prijevoznog sredstva uz naknadu troškova prijevoza u visini cijene karte javnog prijevoza.

U tom slučaju, u putnom nalogu potrebno je unaprijed navesti da u slučaju korištenja osobnog automobila u službene svrhe, zaposlenik ima pravo naplatiti isključivo trošak javnog prijevoza navedenog u putnom nalogu, uz potvrdu o cijeni prijevozne karte javnog prijevoznika.

Putni račun - obračun popunjava se obaveznim podacima o stvarno korištenom prijevoznom sredstvu.

Članak 17.

Za relacije do 30 km, radi obavljanja poslova za potrebe Škole, ravnatelj zaposleniku može odobriti, korištenje vlastitog prijevoznog sredstva, uz obavezno vođenje evidencije o tome. Evidencija se vodi tromjesečno, a treba sadržavati sljedeće:

- ime i prezime zaposlenika,

- marku i registarsku oznaku vozila kojim se putuje,

- datum putovanja,

- vrijeme polaska i dolaska,

- početno i završno stanje kilometara,

- prijeđenu kilometražu,

- relaciju,

- razlog/svrhu putovanja,

- potpis zaposlenika,

- obračun naknade,

- potpis ravnatelja.

Naknada se obračunava i isplaćuje u visini od 0,40 EUR/km ili po cijeni karte javnog prijevoza što se određuje na prvoj strani putnog naloga, sukladno odredbama Pravilnika o porezu na dohodak jednom mjesečno za prethodni mjesec.

1. **IZDATCI ZA SLUŽBENO PUTOVANJE OSOBA KOJE NISU ZAPOSLENICI ŠKOLE**

Članak 18.

Škola može nadoknaditi troškove službenog putovanja osobama koje nisu njezini zaposlenici (upućivanje učenika na natjecanje, upućivanje roditelja na put radi obavljanja određenih poslova za Školu, članovi Školskog odbora, ugovori o djelu, autorski ugovori i sl.).

Uvjeti pod kojima se tim osobama mogu neoporezivo nadoknaditi troškovi službenog putovanja, utvrđeni su važećim poreznim propisima.

1. **LIKVIDACIJA PUTNOG NALOGA**

Članak 19.

Izdatci za službeno putovanje obračunavaju se na temelju urednog i vjerodostojnog putnoga naloga i priloženih isprava kojima se dokazuju izdatci i drugi podatci navedeni u putnom nalogu.

Sva dokumentacija koja se prilaže uz obračun putnih troškova mora biti izvorna.

Zaposlenik ne može podnijeti zahtjev za otvaranjem novog putnog naloga ukoliko nije dostavio popunjeni prethodni putni nalog.

Računovodstvena služba likvidirani putni nalog (putni nalog sa svim propisanim podacima i ovjerama ovlaštenih osoba) knjiži prema važećem računskom planu za proračunsko računovodstvo i dokument arhivira.

1. **ZAVRŠNE ODREDBE**

Članak 20.

Nepridržavanje odredaba ovog Pravilnika smatrat će se povredom službene dužnosti.

Članak 21.

Ovaj Pravilnik primjenjuje se i stupa na snagu danom donošenja, točnije 30. ožujka 2023.g.

Stupanjem na snagu ovog Pravilnika stavlja se izvan snage Pravilnik o službenim putovanjima (KLASA: 012-04/19-01/05, URBROJ: 2188-106-08-19-01) od 30. listopada 2019. godine.

KLASA: 011-03/23-02/03

URBROJ: 2196-1-6-23-01

Vukovar, 30. ožujka 2023.

Ravnateljica: Predsjednica Školskog odbora:

Dubravka Lemac, mag.gl.ped. Jasna Mađarac

Prilog 1

OSNOVNA ŠKOLA MITNICA

V U K O V A R

ZAHTJEV ZA ODOBRENJE PUTOVANJA

|  |  |  |  |
| --- | --- | --- | --- |
| Ime i prezime djelatnika | |  | |
| Radno mjesto djelatnika | |  | |
| Vanjski suradnik | |  | |
| Član Školskog odbora | |  | |
| Odredište putovanja (mjesto) | |  | |
| Datum polaska i povratka | |  | |
| Očekivano trajanje putovanja  (samo za jednodnevna putovanja) | |  | |
| Svrha službenog putovanja   * Stručno usavršavanje * Službeni put * Pratnja učenika * Ostalo | |  | |
| Prijevozno sredstvo  Registracija automobila | |  | |
| Procjena ukupnih troškova:   * Dnevnice * Troškovi smještaja * Troškovi prijevoza * Kotizacija i sl. * Ostali troškovi | |  | |
| Iznos traženog predujma | |  | |
| Izvor financiranja troškova  (projekt, vlastiti prihodi, donacije..) | |  | |
| Napomena | |  | |
| Datum podnošenja Zahtjeva | |  | |
| Potpis djelatnika: | |  | |
| Datum odobrenja: |  | Potpis ravnatelja: |  |

1. Ispunjen obrazac osobno podnijeti ravnatelju na odobrenje najkasnije 3 dana prije putovanja
2. U Tajništvu škole preuzeti Putni nalog najkasnije jedan dan prije putovanja
3. Nakon izvršenog putovanja, u roku od 3 dana, u računovodstvo predati ispunjeni putni nalog sa izvješćem i originalnom dokumentacijom radi konačnog obračuna